title: 2018 m. vasario 7 d. Komisijos įgyvendinimo reglamentas (ES) 2018/183 dėl atsisakymo suteikti leidimą formaldehidą naudoti kaip pašarų priedą, priklausantį konservantų ir higieninių savybių stipriklių funkcinėms grupėms (Tekstas svarbus EEE. )

text:
8.2.2018

               LT

               Europos Sąjungos oficialusis leidinys

               L 34/6

         KOMISIJOS ĮGYVENDINIMO REGLAMENTAS (ES) 2018/183
   2018 m. vasario 7 d.
   dėl atsisakymo suteikti leidimą formaldehidą naudoti kaip pašarų priedą, priklausantį konservantų ir higieninių savybių stipriklių funkcinėms grupėms
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo arba atsisakymo jį suteikti pagrindas bei tvarka. To reglamento 10 straipsnyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);

               (2)

               Komisijos direktyva 83/466/EEB (3) pagal Direktyvą 70/524/EEB buvo leista neribotą laiką naudoti formaldehidą kaip pašarų priedą, priklausantį konservantų grupei, nugriebtame piene kiaulėms iki šešių mėnesių amžiaus. Vėliau, vadovaujantis Reglamento (EB) Nr. 1831/2003 10 straipsnio 1 dalimi, tas produktas buvo įtrauktas į pašarų priedų registrą kaip esamas produktas;

               (3)

               formaldehidas (EB Nr. 200–001–8, CAS Nr. 50–00–0) buvo įtrauktas į Komisijos reglamentu (EB) Nr. 1451/2007 (4) nustatytą veikliųjų medžiagų, kurias reikia įvertinti, kad jas būtų galima įtraukti į Europos Parlamento ir Tarybos direktyvos 98/8/EB (5) I, IA arba IB priedą, sąrašą. Tačiau Europos Parlamento ir Tarybos reglamentas (ES) Nr. 528/2012 (6), kuriuo pakeista Direktyva 98/8/EB, netaikomas produktams, kurie naudojami pašarams konservuoti vykdant kenksmingųjų organizmų kontrolę, ypač siekiant mažinti pašarų užterštumą salmonelėmis, atsižvelgiant į tai, kad tokiems produktams taikomas Reglamentas (EB) Nr. 1831/2003. Pagal Komisijos sprendimą 2013/204/ES (7) nuo 2015 m. liepos 1 d. biocidinių produktų, kurie skirti naudoti kaip pašarų konservantai ir kuriuose yra formaldehido, negalima teikti rinkai. Ši data buvo nustatyta siekiant suteikti laiko, kurio reikia sudaryti sąlygoms pereiti nuo biocidinių produktų reglamentavimo tvarkos prie pašarų priedų reglamentavimo tvarkos pagal Reglamentą (EB) Nr. 1831/2003;

               (4)

               vadovaujantis Reglamento (EB) Nr. 1831/2003 7 straipsniu buvo pateikti du prašymai leisti formaldehido preparatą naudoti kaip visų rūšių gyvūnų pašarų priedą ir priskirti jį prie priedų kategorijos „technologiniai priedai“ ir funkcinės grupės „konservantai“. Abiejuose prašymuose nurodytas priedo kaip esamo produkto naudojimas nugriebtame piene kiaulėms iki šešių mėnesių amžiaus, vadovaujantis Reglamento (EB) Nr. 1831/2003 10 straipsnio 2 dalimi. Kartu su prašymais pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (5)

               be to, vadovaujantis Reglamento (EB) Nr. 1831/2003 7 straipsniu buvo pateiktas prašymas leisti formaldehido preparatą naudoti kaip kiaulių ir naminių paukščių pašarų priedą ir priskirti jį prie priedų kategorijos „technologiniai priedai“ ir funkcinės grupės „higieninių savybių stiprikliai“. Kartu su šiuo prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (6)

               Europos maisto saugos tarnyba (toliau – Tarnyba) 2014 m. sausio 28 d. (8) ir 2014 m. liepos 1 d. (9) nuomonėse padarė išvadą, kad, kalbant apie tikslines rūšis, formaldehido preparatas būtų saugus, jei jis būtų naudojamas neviršijant tam tikros leidžiamosios koncentracijos mėsiniams viščiukams, vištoms dedeklėms, japoniškosioms putpelėms ir nujunkytiems paršeliams, tačiau nebuvo galima nustatyti saugios koncentracijos visų rūšių ir kategorijų gyvūnams, įskaitant visus naminius paukščius ir kiaules. Be to, remiantis esamais tyrimais taip pat nebuvo galima nustatyti formaldehido koncentracijos, kuri būtų saugi tikslinių rūšių reprodukcijai. Tarnyba taip pat padarė išvadą, kad formaldehido preparatas gali būti veiksmingas konservantas ir higieninių savybių stipriklis, siekiant sumažinti mikrobų dauginimąsi salmonelėmis užterštuose pašaruose. Tarnyba šiose trijose nuomonėse taip pat padarė išvadą, kad formaldehidas kelia susirūpinimą dėl vartotojų saugos. Formaldehidas yra toksiška, stipriai dirginanti medžiaga, smarkiai jautrinanti odą ir kvėpavimo takus (galinti sukelti ir profesinę ligą – astmą) ir pažeidžianti akis. Savo nuomonėse Tarnyba nurodė, kad, kaip žinoma, nedidelė vietinė formaldehido koncentracija skatina DNR aduktų susidarymą, o vietinis dirginimas gali sukelti kancerogenezę, todėl ji mano, kad neapdairu nedirginamosios koncentracijos poveikį laikyti visiškai nepavojingu. Be to, Tarnyba padarė išvadą, kad, remiantis dabartinėmis žiniomis, negalima atmesti formaldehido poveikio ir leukemijos priežastinio ryšio galimybės. Dėl prašymo leisti formaldehido preparatą naudoti pašaruose Tarnyba padarė išvadą, kad nebuvo galima nustatyti saugaus formaldehido poveikio odai, akims arba kvėpavimo takams lygio. Todėl Tarnyba rekomendavo imtis priemonių siekiant užtikrinti, kad visų produktą tvarkančių asmenų kvėpavimo takai, oda ir akys būtų apsaugoti nuo naudojant formaldehidą sukeltų dulkių, dulksnos ar garų poveikio. Be to, Tarnyba rekomendavo apsvarstyti, ar priėmus griežtas apsaugos priemones jos veiksmingai apsaugotų naudotojus. Tarnyba taip pat patikrino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta Etaloninė laboratorija;

               (7)

               formaldehidas klasifikuojamas kaip 1B kategorijos kancerogeninio poveikio įkvėpus ir 2 kategorijos mutageninio poveikio lytinėms ląstelėms medžiaga pagal Europos Parlamento ir Tarybos reglamentą (EB) Nr. 1272/2008 (10);

               (8)

               pagal Sąjungos teisės aktus dėl darbuotojų saugos ir sveikatos buvo nustatytos formaldehido profesinio poveikio ribinės vertės. Cheminių medžiagų profesinio poveikio normų mokslinis komitetas, įsteigtas Komisijos sprendimu 2014/113/ES (11), 2016 m. birželio 30 d. rekomendacijoje (12), remdamasis veikimo mechanizmo vertinimu, išdėstė savo poziciją dėl formaldehido ribinės vertės; tada ją svarstė trišalis Darbuotojų saugos ir sveikatos patariamasis komitetas (13) laikydamasis nustatytos profesinio poveikio ribinių verčių nustatymo tvarkos;

               (9)

               pagal Reglamento (EB) Nr. 1831/2003 9 straipsnį priemonėje dėl leidimo naudoti priedą turi būti atsižvelgta į to reglamento 5 straipsnio 2 ir 3 dalių reikalavimus, Bendrijos teisę ir kitus su svarstomu klausimu susijusius pagrįstus veiksnius. Todėl rizikos valdymu pagrįstas sprendimas dėl leidimo naudoti formaldehidą kaip pašarų priedą turėtų būti grindžiamas visa turima informacija apie riziką, visų pirma, kylančią naudotojams (ypač darbuotojams) tvarkant formaldehidą, ir, kita vertus, apie riziką gyvūnams arba gyvūninių produktų vartotojams, kuri galėtų kilti nenaudojant formaldehido kaip pašarų priedo;

               (10)

               pagal Sąjungos teisės aktus dėl darbo saugos ir sveikatos, ypač Europos Parlamento ir Tarybos direktyvos 2004/37/EB (14) 4 straipsnį, darbdavys turi mažinti kancerogenų ar mutagenų naudojimą darbo vietoje, visų pirma pakeisdamas jį, kiek tai techniškai įmanoma, medžiaga, mišiniu ar procesu, kuris, laikantis jo naudojimo sąlygų, nekelia pavojaus arba yra mažiau pavojingas darbuotojų sveikatai ar saugai;

               (11)

               atsižvelgiant į didelį pavojų naudotojams, tvarkantiems formaldehidą, toks minėto priedo pakeitimo metodas taip pat yra tinkamas siekiant tikslo, numatyto Reglamente (EB) Nr. 1831/2003, – užtikrinti aukšto lygio žmonių sveikatos ir vartotojų interesų apsaugą, ir laikantis Europos Parlamentas ir Tarybos reglamente (EB) Nr. 178/2002 (15) nustatyto atsargumo principo;

               (12)

               kalbant apie alternatyvius formaldehido produktus, kuriuos būtų galima naudoti kaip priedus, priklausančius funkcinei grupei „konservantai“, šiuo metu Sąjungoje leidžiama naudoti nemažai tos pačios funkcinės grupės priedų;

               (13)

               kalbant apie alternatyvius formaldehido produktus, kuriuos būtų galima naudoti kaip priedus, priklausančius funkcinei grupei „higieninių savybių stiprikliai“ (16), šiuo metu vykdomi moksliniai tyrimai siekiant sukurti priedus, kurie būtų ir saugūs, ir veiksmingai mažintų pašarų mikrobiologinę taršą. Jau leidžiama naudoti vieną priedą (17), priklausantį tai funkcinei grupei, todėl, nepaisant to, kad jo veikimo mechanizmas yra kitoks, tas priedas laikomas alternatyviu siekiant mažinti patogeninių bakterijų, įskaitant Salmonella spp, kiekį pašaruose, nesukeliant susirūpinimo dėl naudotojų saugos, kylančio naudojant formaldehidą. Buvo pateikta keletas prašymų leisti naudoti kitus tai funkcinei grupei priklausančius priedus; tie prašymai šiuo metu vertinami pagal Reglamentą (EB) Nr. 1831/2003. Be to, kiti leidžiami naudoti priedai, naudojami kaip zootechniniai priedai, gali pagerinti gyvūninių produktų kokybę, nes sumažina užterštumą enteropatogenais, pvz., Salmonella spp.;

               (14)

               pašarų saugą ir kokybę taikant prevencinį požiūrį padeda užtikrinti ne tik tai, kad galima numatomam tikslui pašaruose naudoti alternatyvius formaldehido produktus, bet ir tai, kad visoje pašarų grandinėje laikomasi pašarų higienos reikalavimų ir vadovaujamasi gerosios patirties pavyzdžiais, kaip nustatyta Europos Parlamento ir Tarybos reglamente (EB) Nr. 183/2005 (18). Pagal tą kontrolės, prevencijos ir salmonelėmis užterštų pašarų apdorojimo sistemą visų pirma yra nustatytos specialiosios higienos priemonės;

               (15)

               iš to, kas išdėstyta, matyti, kad, atsižvelgiant į formaldehido neigiamą poveikį tą medžiagą tvarkančių naudotojų sveikatai, kartu taikant atsargumo principą siekiant apsaugoti darbuotojų sveikatą, ir į tai, kad esama produktų ir priemonių, kurie gali būti numatomam tikslui pašaruose naudojami vietoj formaldehido ir kurie nekelia tokio pat susirūpinimo žmonių sauga, formaldehido privalumai neatsveria pavojaus sveikatai. Vadinasi Reglamento (EB) Nr. 1831/2003 5 straipsnyje nustatytos leidimo suteikimo sąlygos nėra įvykdytos, todėl turėtų būti atsisakyta suteikti leidimą formaldehidą naudoti kaip pašarų priedą (konservantą ir higieninių savybių stipriklį);

               (16)

               toliau naudojant formaldehidą gali kilti pavojus žmonių sveikatai, todėl pašarų priedai, priklausantys funkcinei grupei „konservantai“, skirti naudoti nugriebtame piene kiaulėms iki šešių mėnesių amžiaus, ir premiksai, kurių sudėtyje jo yra, turėtų būti kuo greičiau pašalinti iš rinkos. Tačiau dėl praktinių priežasčių reikėtų nustatyti tam tikrą laikotarpį šių produktų atsargoms iš rinkos pašalinti, kad ekonominės veiklos vykdytojai galėtų tinkamai įvykdyti pašalinimo iš rinkos prievolę. Todėl reikėtų nustatyti tam tikrą laikotarpį ir nugriebtam pienui, kurio sudėtyje yra šio priedo, ar premiksams ir kombinuotiesiems pašarams, kurių sudėtyje yra tokio nugriebto pieno, iš rinkos pašalinti, siekiant atsižvelgti į tokių produktų naudojimą pašarų grandinėje;

               (17)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Atsisakymas suteikti leidimą
   Leidimas formaldehidą naudoti kaip gyvūnų pašarų priedą, priklausantį priedų kategorijai „technologiniai priedai“ ir funkcinėms grupėms „konservantai“ bei „higieninių savybių stiprikliai“, nesuteikiamas.
   2 straipsnis
   Pašalinimas iš rinkos
   1.   Formaldehido, kuris naudojamas kaip priedas, priklausantis priedų kategorijai „technologiniai priedai“ ir funkcinei grupei „konservantai“ ir skirtas naudoti nugriebtame piene kiaulėms iki šešių mėnesių amžiaus, ir premiksų, kurių sudėtyje yra šio priedo, atsargos pašalinamos iš rinkos kuo greičiau ir ne vėliau kaip 2018 m. gegužės 28 d.
   2.   Nugriebtas pienas, kurio sudėtyje yra 1 dalyje nurodyto priedo, arba nugriebtas pienas, kurio sudėtyje yra toje dalyje nurodytų premiksų, ir kombinuotieji pašarai, kurių sudėtyje yra tokio nugriebto pieno, pagaminti iki 2018 m. gegužės 28 d., pašalinami iš rinkos kuo greičiau ir ne vėliau kaip iki 2018 m. rugpjūčio 28 d.
   3 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 7 d.

            Komisijos vardu

            Pirmininkas

         Jean-Claude JUNCKER

      (1)  OL L 268, 2003 10 18, p. 29.

      (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

      (3)  1983 m. liepos 28 d. 43-ioji Komisijos direktyva 83/466/EEB, kuria iš dalies keičiami Tarybos direktyvos 70/524/EEB dėl pašarų priedų priedai (OL L 255, 1983 9 15, p. 28). 1985 m. liepos 8 d. Komisijos direktyva 85/429/EEB, kuria iš dalies keičiami Tarybos direktyvos 70/524/EEB dėl pašarų priedų priedai (OL L 245, 1985 9 12, p. 1), buvo patikslintas priedo cheminis apibūdinimas.

      (4)  2007 m. gruodžio 4 d. Komisijos reglamentas (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (OL L 325, 2007 12 11, p. 3).

      (5)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

      (6)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 6 27, p. 1).

      (7)  2013 m. balandžio 25 d. Komisijos sprendimas 2013/204/ES dėl formaldehido, skirto naudoti 20-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą (OL L 117, 2013 4 27, p. 18).

      (8)  EFSA Journal 2014;12(2):3561 ir EFSA Journal 2014;12(2)3562.

      (9)  EFSA Journal 2014;12(7):3790.

      (10)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

      (11)  2014 m. kovo 3 d. Komisijos sprendimas 2014/113/ES, kuriuo įsteigiamas Cheminių medžiagų profesinio poveikio normų mokslinis komitetas ir panaikinamas Sprendimas 95/320/EB (OL L 62, 2014 3 4, p. 18).

      (12)  SCOEL/REC/125. Galima rasti svetainėje https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (13)  Darbuotojų saugos ir sveikatos patariamasis komitetas buvo įsteigtas 2003 m. liepos 22 d. Tarybos sprendimu 2003/C 218/01, įsteigiančiu Darbuotojų saugos ir sveikatos patariamąjį komitetą (OL C 218, 2003 9 13, p. 1).

      (14)  2004 m. balandžio 29 d. Europos Parlamento ir Tarybos direktyva 2004/37/EB dėl darbuotojų apsaugos nuo rizikos, susijusios su kancerogenų arba mutagenų poveikiu darbe (šeštoji atskira Direktyva, kaip numatyta Tarybos direktyvos 89/391/EEB 16 straipsnio 1 dalyje) (OL L 158, 2004 4 30, p. 50).

      (15)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

      (16)  Ši funkcinė grupė buvo nustatyta 2015 m. gruodžio 9 d. Komisijos reglamentu (ES) 2015/2294, kuriuo iš dalies keičiamos Europos Parlamento ir Tarybos reglamento (EB) Nr. 1831/2003 nuostatos dėl naujos pašarų priedų funkcinės grupės nustatymo (OL L 324, 2015 12 10, p. 3), vykdant technologijų ir mokslo plėtrą.

      (17)  2017 m. birželio 1 d. Komisijos įgyvendinimo reglamentas (ES) 2017/940 dėl leidimo naudoti skruzdžių rūgštį kaip visų rūšių gyvūnų pašarų priedą (OL L 142, 2017 6 2, p. 40).

      (18)  2005 m. sausio 12 d. Europos Parlamento ir Tarybos reglamentas (EB) Nr. 183/2005, nustatantis pašarų higienos reikalavimus (OL L 35, 2005 2 8, p. 1).


title: 2018 m. vasario 7 d. Komisijos įgyvendinimo reglamentas (ES) 2018/185, kuriuo dėl veikliosios medžiagos penflufeno patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

text:
8.2.2018

                  LT

                  Europos Sąjungos oficialusis leidinys

                  L 34/13

            KOMISIJOS ĮGYVENDINIMO REGLAMENTAS (ES) 2018/185
      2018 m. vasario 7 d.
      kuriuo dėl veikliosios medžiagos penflufeno patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą,
      kadangi:

                  (1)

                  Komisijos įgyvendinimo reglamentu (ES) Nr. 1031/2013 (2) veiklioji medžiaga penflufenas buvo patvirtinta ir įtraukta į Komisijos įgyvendinimo reglamento (ES) Nr. 540/2011 (3) priedo B dalį. Pagal patvirtinimą šią veikliąją medžiagą leidžiama naudoti tik sėklinių bulvių gumbams apdoroti prieš sodinimą arba sodinant, produktą tame pačiame lauke leidžiama naudoti ne dažniau kaip vieną kartą per trejus metus;

                  (2)

                  2014 m. gegužės 13 d. veikliosios medžiagos gamintojas „Bayer CropScience AG“ pagal Reglamento (EB) Nr. 1107/2009 7 straipsnio 1 dalį pateikė paraišką paskirtai valstybei narei ataskaitos rengėjai Jungtinei Karalystei, prašydamas iš dalies pakeisti penflufeno patvirtinimo sąlygas, kad jį būtų galima naudoti ir kitoms sėkloms. Dokumentų rinkinyje buvo aprašytas naudojimas miežiams ir kviečiams. 2014 m. birželio 16 d. Jungtinė Karalystė pagal to reglamento 9 straipsnio 3 dalį pranešė pareiškėjui, kitoms valstybėms narėms, Europos maisto saugos tarnybai (toliau – Tarnyba) ir Komisijai, kad paraiška priimtina;

                  (3)

                  paskirta valstybė narė ataskaitos rengėja įvertino naujas veikliosios medžiagos penflufeno naudojimo paskirtis, atsižvelgdama į galimą jų poveikį žmonių ir gyvūnų sveikatai bei aplinkai pagal Reglamento (EB) Nr. 1107/2009 4 straipsnio nuostatas, ir 2015 m. rugpjūčio 5 d. pateikė Komisijai ir Tarnybai vertinimo ataskaitos projektą. Pagal to reglamento 12 straipsnio 3 dalį pareiškėjo buvo paprašyta pateikti papildomos informacijos. Jungtinė Karalystė įvertino papildomą informaciją ir 2016 m. liepos 8 d. pateikė atnaujintą vertinimo ataskaitos projektą Komisijai ir Tarnybai;

                  (4)

                  2016 m. lapkričio 3 d. Tarnyba pateikė Komisijai išvadą (4) dėl to, ar galima manyti, kad naujos veikliosios medžiagos penflufeno naudojimo paskirtys atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. 2017 m. sausio 23 d. Komisija pateikė penflufeno peržiūros ataskaitos papildymo projektą ir reglamento projektą Augalų, gyvūnų, maisto ir pašarų nuolatiniam komitetui;

                  (5)

                  pareiškėjo buvo paprašyta pateikti pastabas dėl peržiūros ataskaitos papildymo;

                  (6)

                  nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra veikliosios medžiagos, naudojamas pagal vieną ar kelias tipiškas paskirtis, jei augalų apsaugos produktas naudojamas sėkloms ar kitai dauginamajai medžiagai, kurie yra sėjami arba sodinami, apdoroti. Todėl tikslinga panaikinti apribojimą penflufeną naudoti tik sėklinių bulvių gumbams apdoroti ir leisti jį naudoti ir kitoms sėkloms ar dauginamajai medžiagai;

                  (7)

                  tačiau pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina ir tikslinga iš dalies pakeisti patvirtinimo sąlygas laikantis tam tikrų sąlygų ir apribojimų ir paprašyti pareiškėjo pateikti patvirtinamosios informacijos, pateiktos siekiant pirmojo patvirtinimo;

                  (8)

                  Įgyvendinimo reglamentu (ES) Nr. 1031/2013 reikalaujama, kad pareiškėjas pateiktų patvirtinamąją informaciją apie paukščiams kylančią ilgalaikę riziką per du metus nuo to reglamento įsigaliojimo. Šis reikalavimas laikomas įvykdytu, nes pareiškėjas šią informaciją įtraukė į dokumentų rinkinį, kurį pateikė prašydamas iš dalies pakeisti veikliosios medžiagos penflufeno patvirtinimo sąlygas. Valstybės narės turėtų pasinaudoti šia nauja informacija ir prireikus patikrinti nacionalinius leidimus, susijusius su produktais, kurių sudėtyje yra penflufeno;

                  (9)

                  Įgyvendinimo reglamentu (ES) Nr. 1031/2013 taip pat reikalaujama, kad Komisijai būtų pateikta informacija apie komerciniais tikslais pagamintos techninės medžiagos specifikaciją. Šis reikalavimas laikomas įvykdytu, nes Jungtinė Karalystė šiuos duomenis jau įvertino atlikdama procedūrą, kuria siekiama iš dalies pakeisti veikliosios medžiagos penflufeno patvirtinimo sąlygas;

                  (10)

                  todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

                  (11)

                  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Įgyvendinimo reglamento (ES) Nr. 540/2011 pakeitimas
      Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.
      2 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. vasario 7 d.

               Komisijos vardu

               Pirmininkas

            Jean-Claude JUNCKER

         (1)  OL L 309, 2009 11 24, p. 1.

         (2)  2013 m. spalio 24 d. Komisijos įgyvendinimo reglamentas (ES) Nr. 1031/2013, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga penflufenas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 283, 2013 10 25, p. 17).

         (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

         (4)  EFSA Journal 2016;14(11):4604. Adresas internete www.efsa.europa.eu.

         PRIEDAS
         Įgyvendinimo reglamento (ES) Nr. 540/2011 priedo B dalies 55 eilutėje, kurioje nurodytas penflufenas, skiltis „Konkrečios nuostatos“ pakeičiama taip:

            „A DALIS
            Leidžiama naudoti tik sėkloms ar kitai dauginamajai medžiagai apdoroti prieš sėjant ar sodinant, produktą tame pačiame lauke leidžiama naudoti ne dažniau kaip vieną kartą per trejus metus.
            B DALIS
            Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į penflufeno peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2013 m. kovo 15 d., išvadas, ypač į jos I ir II priedėlius, ir į penflufeno peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti 2017 m. gruodžio 13 d., papildymą, ypač į jo I ir II priedėlius.
            Atlikdamos šį bendrą vertinimą valstybės narės ypatingą dėmesį skiria:

                        a)

                        su medžiaga dirbančių asmenų saugai;

                        b)

                        paukščiams kylančiai ilgalaikei rizikai;

                        c)

                        požeminio vandens apsaugai, jei medžiaga yra naudojama regionuose, kuriuose dirvožemis ir (arba) klimatas yra jautrūs taršai;

                        d)

                        likučiams, esantiems paviršiniame vandenyje, kuris naudojamas geriamojo vandens tikslams, tose vietovėse ar iš tų vietovių, kuriose naudojami produktai, kurių sudėtyje yra penflufeno.

                  Naudojimo sąlygose prireikus nurodomos rizikos mažinimo priemonės.
            Pareiškėjas pateikia patvirtinamąją informaciją dėl metabolito M01 (penflufen-3-hidroksibutilo) svarbos požeminiam vandeniui, jei pagal Europos Parlamento ir Tarybos reglamentą (EB) Nr. 1272/2008 (*1) penflufenas priskiriamas prie 2 kategorijos kancerogenų. Ta informacija pateikiama Komisijai, valstybėms narėms ir Tarnybai per šešis mėnesius nuo pranešimo apie sprendimą priskirti šią medžiagą minėtai kategorijai.“


title: 2018 m. vasario 9 d. Komisijos įgyvendinimo reglamentas (ES) 2018/200, kuriuo iš dalies keičiamas Tarybos reglamentas (ES) 2016/44 dėl ribojamųjų priemonių atsižvelgiant į padėtį Libijoje

text:
10.2.2018

               LT

               Europos Sąjungos oficialusis leidinys

               L 38/11

         KOMISIJOS ĮGYVENDINIMO REGLAMENTAS (ES) 2018/200
   2018 m. vasario 9 d.
   kuriuo iš dalies keičiamas Tarybos reglamentas (ES) 2016/44 dėl ribojamųjų priemonių atsižvelgiant į padėtį Libijoje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. liepos 31 d. Tarybos sprendimą (BUSP) 2015/1333 dėl ribojamųjų priemonių atsižvelgiant į padėtį Libijoje ir kuriuo panaikinamas Sprendimas 2011/137/BUSP (1),
   atsižvelgdama į 2016 m. sausio 18 d. Tarybos reglamentą (ES) 2016/44 dėl ribojamųjų priemonių atsižvelgiant į padėtį Libijoje ir kuriuo panaikinamas Reglamentas (ES) Nr. 204/2011 (2), ypač į jo 20 straipsnio b punktą,
   kadangi:

               (1)

               Reglamento (ES) 2016/44 V priede pateiktas sąrašas laivų, kuriuos pagal Jungtinių Tautų Saugumo Tarybos rezoliucijos 2146 (2014) 11 punktą nurodė Jungtinių Tautų sankcijų komitetas. Tiems laivams pagal Reglamentą (ES) 2016/44 taikomi įvairūs draudimai, įskaitant draudimą pakrauti, vežti ar iškrauti žalią naftą iš Libijos ir atvykti į Sąjungos teritorijoje esančius uostus;

               (2)

               2018 m. vasario 2 d. Jungtinių Tautų Saugumo Tarybos komitetas atnaujino ir iš dalies pakeitė laivo CAPRICORN įrašą laivų, kuriems taikomos ribojamosios priemonės, sąraše. Todėl Reglamento (ES) 2016/44 V priedas turėtų būti atitinkamai iš dalies pakeistas;

               (3)

               siekiant užtikrinti, kad šiame reglamente numatytos priemonės būtų veiksmingos, jis turėtų įsigalioti nedelsiant,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2016/44 V priedas iš dalies keičiamas, kaip nurodyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 9 d.

            Komisijos vardu

            Pirmininko pavedimu

            Užsienio politikos priemonių tarnybos vadovė

      (1)  OL L 206, 2015 8 1, p. 34.

      (2)  OL L 12, 2016 1 19, p. 1.

      PRIEDAS
      Reglamento (ES) 2016/44 V priedas iš dalies keičiamas taip:
      įrašas:

                     „1.

                     Pavadinimas: CAPRICORN
                     Į sąrašą įtrauktas pagal Rezoliucijos 2146 (2014), išplėstos ir su pakeitimais, padarytais Rezoliucijos 2362 (2017) 2 punktu (draudimas pakrauti, vežti ar iškrauti; draudimas atvykti į uostus), 10 punkto a ir b papunkčius. Pagal Rezoliucijos 2146 11 punktą 2018 m. sausio 18 d. Komitetas atnaujino šį įtraukimą į sąrašą; jis galioja iki 2018 m. balandžio 17 d., nebent Komitetas jo galiojimą nutrauktų anksčiau pagal Rezoliucijos 2146 12 punktą. Vėliavos valstybė: nežinoma.

                        Papildoma informacija

                     Įtrauktas į sąrašą 2017 m. liepos 21 d. IMO: 8900878. 2017 m. rugsėjo 21 d. duomenimis, laivas buvo prie Jungtinių Arabų Emyratų krantų.“

      pakeičiamas šiuo įrašu:

                     „1.

                     Pavadinimas: NADINE
                     Į sąrašą įtrauktas pagal Rezoliucijos 2146 (2014), išplėstos ir su pakeitimais, padarytais Rezoliucijos 2362 (2017) 2 punktu (draudimas pakrauti, vežti ar iškrauti; draudimas atvykti į uostus), 10 punkto a ir b papunkčius. Pagal Rezoliucijos 2146 11 punktą 2018 m. sausio 18 d. Komitetas atnaujino šį įtraukimą į sąrašą; jis galioja iki 2018 m. balandžio 17 d., nebent Komitetas jo galiojimą nutrauktų anksčiau pagal Rezoliucijos 2146 12 punktą. Vėliavos valstybė: Palau.

                        Papildoma informacija

                     Įtrauktas į sąrašą 2017 m. liepos 21 d. IMO: 8900878. 2018 m. sausio 19 d. duomenimis, laivas buvo netoli Muskato (Omanas) pakrantės, už šalies teritorinių vandenų ribos.“


title: 2018 m. vasario 9 d. Tarybos įgyvendinimo reglamentas (ES) 2018/197, kuriuo įgyvendinamas Reglamento (EB) Nr. 1183/2005, nustatančio tam tikras konkrečias ribojančias priemones asmenims, kurie savo veiksmais pažeidžia ginklų embargą Kongo Demokratinei Respublikai, 9 straipsnis

text:
10.2.2018

               LT

               Europos Sąjungos oficialusis leidinys

               L 38/2

         TARYBOS ĮGYVENDINIMO REGLAMENTAS (ES) 2018/197
   2018 m. vasario 9 d.
   kuriuo įgyvendinamas Reglamento (EB) Nr. 1183/2005, nustatančio tam tikras konkrečias ribojančias priemones asmenims, kurie savo veiksmais pažeidžia ginklų embargą Kongo Demokratinei Respublikai, 9 straipsnis
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. liepos 18 d. Tarybos reglamentą (EB) Nr. 1183/2005, nustatantį tam tikras konkrečias ribojančias priemones asmenims, kurie savo veiksmais pažeidžia ginklų embargą Kongo Demokratinei Respublikai (1), ypač į jo 9 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. liepos 18 d. Taryba priėmė Reglamentą (EB) Nr. 1183/2005;

               (2)

               2018 m. vasario 1 d. Jungtinių Tautų Saugumo Tarybos komitetas, įsteigtas pagal Jungtinių Tautų Saugumo Tarybos rezoliuciją 1533 (2004), įtraukė keturis asmenis į asmenų ir subjektų, kuriems taikomos ribojamosios priemonės, sąrašą. Todėl tie asmenys turėtų būtį įtraukti į Reglamento (EB) Nr. 1183/2005 I priedą. Kadangi du iš tų asmenų jau buvo įtraukti į to reglamento Ia priedą, jie turėtų būti išbraukti iš to reglamento Ia priedo ir dabar įtraukti į to reglamento I priedą;

               (3)

               todėl Reglamento (EB) Nr. 1183/2005 I ir I a priedai turėtų būti atitinkamai iš dalies pakeisti,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1183/2005 I priedas iš dalies keičiamas, kaip išdėstyta šio reglamento I priede.
   2 straipsnis
   Reglamento (EB) Nr. 1183/2005 Ia priedas iš dalies keičiamas, kaip išdėstyta šio reglamento II priede.
   3 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 9 d.

            Tarybos vardu

            Pirmininkė

         E. ZAHARIEVA

      (1)  OL L 193, 2005 7 23, p. 1.

      I PRIEDAS
      Toliau nurodyti asmenys įtraukiami į Reglamento (EB) Nr. 1183/2005 I priedo a dalyje pateiktą sąrašą:

                     „32.

                     Muhindo Akili Mundos (alias: a) Charles Muhindo Akili Mundos; b) Akili Muhindo; c) Muhindo Mundos)

               Pareigos: a) KDR ginkluotųjų pajėgų (FARDC) generolas, 31-osios brigados vadas; b) FARDC brigados generolas
         Gimimo data: 1972 m. lapkričio 10 d.
         Gimimo vieta: Kongo Demokratinės Respublikos
         Pilietybė: Kongo Demokratinės Respublikos
         Įtraukimo į JT sąrašą data: 2018 m. vasario 1 d.
         Kita informacija: Muhindo Akili Mundos yra FARDC generolas, 31-osios brigados vadas. Jis buvo paskirtas FARDC operacijų sektoriaus vadu Beni ir Lubero srityse, įskaitant 2014 m. rugsėjo mėn. įvykdytą operaciją „Sukola I“ prieš Jungtines demokratines pajėgas (ADF). Šiose pareigose jis išliko iki 2015 m. birželio mėn. Jis taip pat kelia grėsmę KDR taikai, stabilumui ir saugumui pagal JT ST rezoliucijos 2293 7 dalies e punktą.
         Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
         Įtraukimo į sąrašą priežastis:
         Muhindo Akili Mundos buvo įtrauktas į sąrašą 2018 m. vasario 1 d. pagal kriterijus, išdėstytus rezoliucijos 2293 (2016) 7 dalies e punkte ir dar kartą patvirtintus rezoliucija 2360 (2017).
         Papildoma informacija:
         Muhindo Akili Mundos buvo Kongo armijos vadas, atsakingas už karines operacijas prieš ADF vykdant operaciją „Sukola I“ nuo 2014 m. rugpjūčio mėn. iki 2015 m. birželio mėn. M. A. Mundos vadovaujamas FARDC dalinys neužkirto kelio ADF vykdytiems žmogaus teisių pažeidimams, įskaitant išpuolius prieš civilius gyventojus. M. A. Mundos samdė buvusius vietos ginkluotų grupuočių kovotojus dalyvauti ADF be teismo sprendimo vykdomose egzekucijose ir žudynėse, ir teikė jiems įrangą.
         Būdamas FARDC vykdytos operacijos „Sukola I“ vadu, M. A. Mundos taip pat vadovavo ir teikė paramą ADF pogrupio grupuotei, žinomai kaip ADF-Mwalika. Vadovaujant M. A. Mundos, ADF-Mwalika vykdė išpuolius prieš civilius. Šių operacijų metu M. A. Mundos vadovaujami FARDC kovotojai teikė papildomą paramą ADF-Mwalika grupuotei.

                     33.

                     Guidon Shimiray Mwissa

               Gimimo data: 1980 m. kovo 13 d.
         Gimimo vieta: Kigoma, Walikale, Kongo Demokratinė Respublika
         Įtraukimo į JT sąrašą data: 2018 m. vasario 1 d.
         Kita informacija: baigė Mpofi vidurinę mokyklą „Humanités sociales“; 16 metų įstojo į She Kasikila vadovaujamą ginkluotą grupuotę; su S. Kasikila prisijungė prie FARDC, grupuotė tapo jo vadovaujamu S3 batalionu; sužeistas 2007 m., vėliau prisijungė prie grupuotės „Mai Mai Simba“, kai tuomet jai vadovavo „Mando“; dalyvavo 2008 m. sukuriant NDC, tapo už brigadą „Aigle Lemabé“ atsakingu vado pavaduotoju. Jis taip pat kelia grėsmę KDR taikai, stabilumui ir saugumui pagal JT ST rezoliucijos 2293 7 dalies g punktą.
         Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
         Įtraukimo į sąrašą priežastis:
         Guidon Shimiray Mwissa buvo įtrauktas į sąrašą 2018 m. vasario 1 d. pagal kriterijus, išdėstytus rezoliucijos 2293 (2016) 7 dalies g punkte ir dar kartą patvirtintus rezoliucija 2360 (2017).
         Papildoma informacija:
         „Generolas“ Guidon Shimiray Mwissa atsiskyrė nuo „Nduma defense du Congo“ (NDC) ir 2014 m. sukūrė savo grupuotę NDC-R.
         NDC-R, vadovaujama Guidon Shimiray Mwissa, naudojasi vaikais kariais ir siunčia juos į ginkluotus konfliktus. NDC-R taip pat kaltinama žmogaus teisių pažeidimais rytinėse provincijose, neteisėtų mokesčių nustatymu auksą kasančioms sritims ir pajamų naudojimu ginklams įsigyti pažeidžiant KDR taikomą ginklų embargą.

                     34.

                     Lucien Nzambamwita (alias: André Kalume)

               Gimimo data: 1966 m.
         Gimimo vieta: Cellule Nyagitabire, Ruvune sektorius, Kinyami komuna, Byumba prefektūra, Ruanda
         Pilietybė: Ruandos
         Įtraukimo į JT sąrašą data: 2018 m. vasario 1 d.
         Kita informacija: Pagal JT ST rezoliuciją 2293 7 dalies j punktą jis kelia grėsmę Kongo Demokratinės Respublikos taikai, stabilumui ir saugumui.
         Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
         Įtraukimo į sąrašą priežastis:
         Lucien Nzambamwita buvo įtrauktas į sąrašą 2018 m. vasario 1 d. pagal kriterijus, išdėstytus rezoliucijos 2293 (2016) 7 dalies j punkte ir dar kartą patvirtintus rezoliucija 2360 (2017).
         Papildoma informacija:
         Lucien Nzambamwita (dar žinomas kaip André Kalume) yra Ruandos demokratinių išlaisvinimo pajėgų (FDLR), veikiančių KDR, karinis lyderis; FDLR kelia grėsmę KDR taikai, saugumui ir stabilumui ir yra atsakingos už žmogaus teisių pažeidimus, įskaitant išpuolių prieš civilius gyventojus rengimą ir jų žudymą. 1533 komitetas sankcijas FDLR skyrė 2012 m. gruodžio 31 d.

                     35.

                     Gédéon Kyungu Mutanga Wa Bafunkwa Kanonga

               Pareigos: Katanga sukilėlių lyderis
         Gimimo data: 1974 m.
         Gimimo vieta: Manono teritorija, Katanga provincija (dabar Tanganyika provincija)
         Įtraukimo į JT sąrašą data: 2018 m. vasario 1 d.
         Kita informacija: Gédéon Kyungu priklauso Balubakat etninei grupei. Baigęs pradinį ugdymą Likasi ir vidurinę mokyklą Manono, jis įgijo pedagogikos bakalauro laipsnį. 1999 m. jis prisijungė prie judėjimo „Maï Maï“ ir nuo 2003 m. vadovavo vienai aktyviausių Katangos provincijoje veikiančių grupių. 2006 m. jis aplankė JT taikos palaikymo pajėgas, siekdamas integruotis vykdant nusiginklavimo, demobilizacijos ir reintegracijos procesą. 2011 m. jis pabėgo iš kalėjimo ir pasidavė 2016 m. spalio mėn. Pagal JT ST rezoliuciją 2293 7 dalies e punktą jis kelia grėsmę Kongo Demokratinės Respublikos taikai, stabilumui ir saugumui.
         Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
         Įtraukimo į sąrašą priežastis:
         Gédéon Kyungu Mutanga Wa Bafunkwa Kanonga buvo įtrauktas į sąrašą 2018 m. vasario 1 d. pagal kriterijus, išdėstytus rezoliucijos 2293 (2016) 7 dalies e punkte ir dar kartą patvirtintus rezoliucija 2360 (2017).
         Papildoma informacija:
         2011–2014 m. būdamas Bakata Katanga (dar vadinamų Kata Katanga) nereguliarių karinių pajėgų vadu, Gédéon Kyungu Mutanga dalyvavo vykdant šiurkščius žmogaus teisių pažeidimus, pavyzdžiui, vykdant žmogžudystes ir išpuolius prieš civilius gyventojus, ypač Katangos regiono kaimo vietovėse. Gédéon Kyungu Mutanga kelia grėsmę KDR taikai, stabilumui ir saugumui, nes vadovauja ginkluotai grupuotei Bakata Katanga, kuri yra kalta dėl šiurkščių žmogaus teisių pažeidimų ir karo nusikaltimų, įskaitant išpuolius prieš civilius gyventojus, pietryčių KDR.“

      II PRIEDAS
      Įrašai apie toliau nurodytus asmenis išbraukiami iš Reglamento (EB) Nr. 1183/2005 Ia priedo:

                     „9.

                     Gédéon Kyungu Mutanga;

                     13.

                     Muhindo Akili Mundos.“


title: 2018 m. vasario 7 d. Komisijos įgyvendinimo reglamentas (ES) 2018/198, kuriuo panaikinamas Įgyvendinimo reglamentas (ES) Nr. 716/2012 dėl tam tikrų prekių klasifikavimo Kombinuotojoje nomenklatūroje

text:
10.2.2018

               LT

               Europos Sąjungos oficialusis leidinys

               L 38/7

         KOMISIJOS ĮGYVENDINIMO REGLAMENTAS (ES) 2018/198
   2018 m. vasario 7 d.
   kuriuo panaikinamas Įgyvendinimo reglamentas (ES) Nr. 716/2012 dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:

               (1)

               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su tam tikrų prekių klasifikavimu;

               (2)

               Įgyvendinimo reglamentu (ES) Nr. 716/2012 (3) Komisija dviejų rūšių kapsulėse pateikiamus priešpienio (krekenų) miltelius priskyrė Kombinuotosios nomenklatūros 1901 pozicijai kaip „maisto produktus iš prekių, priskiriamų 0401–0404 pozicijoms, kurių sudėtyje nėra kakavos arba kurių sudėtyje esanti kakava, iš kurios visiškai pašalinti riebalai, sudaro mažiau kaip 5 % masės, nenurodytus kitoje vietoje“. Komisija laikėsi nuomonės, kad tie produktai nepriskirtini 2106 pozicijai, nes 1901 pozicijoje jie aprašyti tiksliau nei 2106 pozicijoje;

               (3)

               siekdama užtikrinti, kad tam tikrų maisto produktų klasifikavimas atitiktų Europos Sąjungos Teisingumo Teismo praktiką, Komisija Įgyvendinimo reglamentu (ES) 2017/1343 (4) į Kombinuotosios nomenklatūros 19 skirsnį įrašė naują 4 papildomąją pastabą. Pagal naująją Kombinuotosios nomenklatūros 19 skirsnio 4 papildomąją pastabą kapsulėse pateikiami priešpienio (krekenų) milteliai, nurodyti Įgyvendinimo reglamente (EB) Nr. 716/2012, yra priskirtini 2106 pozicijai;

               (4)

               dėl šios priežasties Įgyvendinimo reglamentą (ES) Nr. 716/2012 reikėtų panaikinti, kad būtų išvengta galimo skirtingo tarifinio kapsulėse pateikiamų priešpienio (krekenų) miltelių klasifikavimo ir būtų užtikrintas vienodas Kombinuotosios nomenklatūros taikymas Sąjungoje;

               (5)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamentas (ES) Nr. 716/2012 panaikinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 7 d.

            Komisijos vardu

            Pirmininko pavedimu

         Stephen QUEST

            Generalinis direktorius

            Mokesčių ir muitų sąjungos generalinis direktoratas

      (1)  OL L 269, 2013 10 10, p. 1.

      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

      (3)  2012 m. liepos 30 d. Komisijos įgyvendinimo reglamentas (ES) Nr. 716/2012 dėl tam tikrų prekių klasifikavimo Kombinuotojoje nomenklatūroje (OL L 210, 2012 8 7, p. 6).

      (4)  2017 m. liepos 18 d. Komisijos įgyvendinimo reglamentas (ES) 2017/1343, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 186, 2017 7 19, p. 1).


title: 2018 m. kovo 26 d. Komisijos įgyvendinimo reglamentas (ES) 2018/507, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas

text:
27.3.2018

               LT

               Europos Sąjungos oficialusis leidinys

               L 83/11

         KOMISIJOS ĮGYVENDINIMO REGLAMENTAS (ES) 2018/507
   2018 m. kovo 26 d.
   kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies e punktą,
   kadangi:

               (1)

               Reglamentu (EEB) Nr. 2658/87 nustatyta prekių nomenklatūra (toliau – Kombinuotoji nomenklatūra) ir pateikta to reglamento I priede;

               (2)

               siekiant teisinio tikrumo būtina paaiškinti, kaip klasifikuojamos iš 15 skirsniui priskiriamų produktų pagamintos kapsulės, tabletės, pastilės ir piliulės;

               (3)

               remiantis Europos Sąjungos Teisingumo Teismo sprendimu sujungtose bylose C-410/08–C-412/08 (2), maisto produktai, skirti naudoti kaip papildai, daugiausia iš augalinio ar gyvūninio aliejaus, į kurį pridėta tam tikras kiekis vitaminų, ir pateikiami sudozuoti (kapsulėmis), turi būti priskiriami 2106 pozicijai („Maisto produktai, nenurodyti kitoje vietoje“);

               (4)

               tame sprendime Teisingumo Teismas paaiškino, kad lemiamas byloje nagrinėjamų prekių klasifikavimo veiksnys yra jų pateikimo būdas, atskleidžiantis jų, kaip maisto papildų, funkciją, nes taip nustatomos maisto produktų dozės, įsisavinimo būdas ir vieta, kur jie turėtų veikti. Taigi, kartu su sudėtimi apvalkalas yra atitinkamų prekių paskirtį ir pobūdį lemiantis veiksnys. Tai, kad dalis žaliavų, iš kurių sudaryti maisto produktai, priskiriamos KN 1515 ir 1517 pozicijoms, nereiškia, kad jų negalima priskirti 2106 pozicijai. KN 1515 ir 1517 pozicijose nenumatyta galimybių atsižvelgti į šią prekių savybę;

               (5)

               klasifikuojant kitus maisto produktus, pagamintus iš 15 skirsniui priskiriamų produktų, kurių sudėtis ir paskirtis panaši į produktų, dėl kurių priimtas minėtasis Teisingumo Teismo sprendimas, kurių dozės yra išmatuotos ir kurie pateikiami kapsulėmis, tabletėmis, pastilėmis arba piliulėmis, gali kilti tarifinio klasifikavimo problemų;

               (6)

               Suderintos sistemos paaiškinimų 2106 pozicijos paaiškinimuose nurodyta, kad ji apima produktus, dažnai vadinamus maisto papildais, į kuriuos pridėta vitaminų, o kartais ir nedidelis kiekis geležies junginių, pateikiamus pakuotėse su nuoroda, kad jie skirti gerai organizmo sveikatai arba savijautai palaikyti;

               (7)

               maisto papildai, pagaminti iš 15 skirsniui priskiriamų produktų, pateikiami išmatuotomis dozėmis, pavyzdžiui, kapsulėmis, tabletėmis, pastilėmis arba piliulėmis, tam skirsniui nepriskiriami, kadangi konkretus jų pateikimo būdas rodo jų, kaip maisto papildų, funkciją. Maisto papildai yra itin specifiniai maisto produktai, paminėti tik Suderintos sistemos paaiškinimų 2106 pozicijos paaiškinimuose ir paprastai pateikiami sudozuoti. Taigi, maisto produktai, skirti naudoti kaip maisto papildai, pateikiami išmatuotomis dozėmis ir pagaminti iš 15 skirsniui priskiriamų produktų, negali atitikti jokios to skirsnio pozicijos reikalavimų ir turėtų būti priskiriami 2106 pozicijai;

               (8)

               dėl teisinio tikrumo pirmiau nurodytoji Teismo praktika turėtų atsispindėti Kombinuotosios nomenklatūros nuostatose. Tai iš dalies padaryta Komisijos įgyvendinimo reglamentu (ES) Nr. 698/2013 (3) papildžius 21 skirsnį 5 papildomąja pastaba ir Komisijos įgyvendinimo reglamentu (ES) 2017/1343 (4) papildžius 19 skirsnį 4 papildomąja pastaba. Siekiant nuoseklumo ir vienodumo su nurodytomis ankstesnėmis priemonėmis, atitinkamą papildomąją pastabą reikėtų įrašyti ir 15 skirsnyje;

               (9)

               todėl siekiant užtikrinti, kad Kombinuotoji nomenklatūra būtų vienodai aiškinama visoje Sąjungoje, reikėtų jos antros dalies 15 skirsnį papildyti nauja papildomąja pastaba;

               (10)

               todėl Reglamentas (EEB) Nr. 2658/87 turėtų būti atitinkamai iš dalies pakeistas;

               (11)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (EEB) Nr. 2658/87 I priede pateiktos Kombinuotosios nomenklatūros antros dalies 15 skirsnis papildomas šia 5 papildomąja pastaba:

                  „5.

                     Iš 15 skirsniui priskiriamų produktų pagaminti maisto produktai, skirti naudoti kaip maisto papildai ir pateikiami išmatuotomis dozėmis, pavyzdžiui, kapsulėmis, tabletėmis, pastilėmis arba piliulėmis, šiam skirsniui nepriskiriami. Esmines maisto papildo savybes lemia ne tik jo sudedamosios dalys, bet ir specifinis pateikimas, rodantis jo, kaip maisto papildo, funkciją, nes taip nustatomos dozės, įsisavinimo būdas ir vieta, kur jis turėtų veikti. Tokie maisto produktai priskirtini 2106 pozicijai tik tada, jei jie nenurodyti kitoje vietoje.“

   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. kovo 26 d.

            Komisijos vardu

            Pirmininkas

         Jean-Claude JUNCKER

      (1)  OL L 256, 1987 9 7, p. 1.

      (2)  2009 m. gruodžio 17 d. Teismo sprendimas, Swiss Caps AG, C-410/08–C-412/08, ECLI:EU:C:2009:794.

      (3)  2013 m. liepos 19 d. Komisijos įgyvendinimo reglamentas (ES) Nr. 698/2013, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 198, 2013 7 23, p. 35).

      (4)  2017 m. liepos 18 d. Komisijos įgyvendinimo reglamentas (ES) 2017/1343, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 186, 2017 7 19, p. 1).